**Lietošanas instrukcija: informācija lietotājam**

**Canephron apvalkotās tabletes**

*Centaurii herba*

*Levistici radix*

*Rosmarini folium*

**Pirms šo zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā, vai arī tā, kā ārsts vai farmaceits Jums teicis(-kusi).

* Saglabājiet šo instrukciju! Iespējams, ka vēlāk to vajadzēs pārlasīt.
* Ja Jums nepieciešama papildus informācija vai padoms, vaicājiet farmaceitam.
* Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.
* Ja pēc 7 dienām Jūs nejūtaties labāk vai jūtaties sliktāk, Jums jākonsultējas ar ārstu.

**Šajā instrukcijā varat uzzināt**:

1. Kas ir Canephron un kādam nolūkam to lieto

2. Kas Jums jāzina pirms Canephron lietošanas

3. Kā lietot Canephron

4. Iespējamās blakusparādības

5. Kā uzglabāt Canephron

6. Iepakojuma saturs un cita informācija

**1. Kas ir Canephron un kādam nolūkam to lieto**

Tradicionāli lieto atbalstošai terapijai un specifiskai papildterapijai vieglu apakšējo urīnceļu iekaisuma slimību gadījumā, kā arī profilaktiski, lai novērstu nierakmeņu veidošanos.

Canephron ir tradicionāli lietotas augu izcelsmes zāles ar noteiktām indikācijām, kas balstītas vienīgi uz ilgstošu lietošanu.

**2. Kas Jums jāzina pirms Canephron lietošanas**

**Nelietojiet Canephron šādos gadījumos:**

* ja Jums ir alerģija pret augstiņa lakstiem, lupstāja sakni, rozmarīna lapām, citiem čemurziežu dzimtas (*Apiaceae* [*Umbelliferae*]) augiem (piemēram, anīsu, fenheli), anetolu (piemēram, anīsa un fenheļa ēteriskās eļļas sastāvdaļa) vai kādu citu (6. punktā minēto) šo zāļu sastāvdaļu;
* ja Jums ir aktīva peptiska čūla;
* ja Jums ir sirds vai nieru darbības traucējumu izraisīta tūska un/vai ja ārsts ir ieteicis samazināt šķidruma uzņemšanu.

**Brīdinājumi un piesardzība lietošanā**

Pirms Canephron lietošanas konsultējieties ar ārstu vai farmaceitu.

Ja Jums rodas ilgstošs drudzis, spazmas, asins piejaukums urīnā, urinācijas traucējumi un akūta urīna aizture, nekavējoties konsultējieties ar ārstu.

**Bērni**

Nav pietiekamas pieredzes par šo zāļu lietošanu bērniem līdz 12 gadu vecumam.

Šo zāļu lietošana nav ieteicama bērniem līdz 12 gadu vecumam.

**Citas zāles un Canephron**

Mijiedarbība ar citām zālēm līdz šim nav zināma.

Pastāstiet ārstam vai farmaceitam par visām zālēm, kuras lietojat pēdējā laikā, esat lietojis vai varētu lietot.

**Grūtniecība, barošana ar krūti un fertilitāte**

Ja Jūs esat grūtniece vai barojat bērnu ar krūti, ja domājat, ka Jums varētu būt grūtniecība, vai arī Jūs plānojat grūtniecību, pirms šo zāļu lietošanas konsultējieties ar ārstu vai farmaceitu.

Grūtniecība

Canephron lietošanu grūtniecības laikā var apsvērt, ja ārsts to uzskata par nepieciešamu.

Barošana ar krūti

Nav zināms vai Canephron vai tā aktīvās vielas/metabolīti izdalās ar cilvēka mātes pienu. Canephron nevajadzētu lietot krūts barošanas periodā.

Fertilitāte

Nav pieejama informācija par ietekmi uz fertilitāti cilvēkiem.

**Transportlīdzekļu vadīšana un mehānismu apkalpošana**

Lietojot ieteiktajās devās, šīs zāles neietekmē spēju vadīt transportlīdzekļus un apkalpot mehānismus.

**Canephron satur laktozes monohidrātu, glikozi un saharozi**

Ja ārsts ir teicis, ka Jums ir kāda cukura nepanesība, pirms lietojat šīs zāles, konsultējieties ar ārstu.

**3. Kā lietot Canephron**

Vienmēr lietojiet šīs zāles tieši tā, kā aprakstīts šajā instrukcijā vai kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

Ieteicamā deva ir:

|  |  |  |
| --- | --- | --- |
| **Pacienti** | **Reizes deva** | **Dienas deva** |
| Pieaugušie un pusaudži no 12 gadu vecuma | 2 apvalkotās tabletes | 6 apvalkotās tabletes |

**Lietošana bērniem**

Nav pietiekamas pieredzes par šo zāļu lietošanu bērniem līdz 12 gadu vecumam.

Šo zāļu lietošana nav ieteicama bērniem līdz 12 gadu vecumam.

Divas tabletes jālieto no rīta, pusdienlaikā un vakarā.

Canephron apvalkotās tabletes jānorij veselas, nesakošļājot, uzdzerot nelielu šķidruma daudzumu (piemēram, glāzi ūdens). Terapijas laikā jālieto daudz šķidruma.

Terapijas ilgums principā nav ierobežots, tomēr, lūdzu, izlasiet informāciju 2. punktā „*Kas Jums jāzina pirms Canephron lietošanas*”.

Ja Jums šķiet, ka šo zāļu iedarbība ir pārāk stipra vai pārāk vāja, konsultējieties ar ārstu vai farmaceitu.

**Ja esat lietojis Canephron vairāk nekā noteikts**

Nav ziņots par pārdozēšanas gadījumiem.

Ja Jūs esat lietojis Canephron vairāk nekā noteikts, Jums jākonsultējas ar ārstu.

**Ja esat aizmirsis lietot Canephron**

Nelietojiet dubultu devu, lai aizvietotu aizmirsto devu.

**Ja pārtraucat lietot Canephron**

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, šīs zāles var izraisīt blakusparādības, kaut arī ne visiem tās izpaužas.

Nevēlamo blakusparādību izvērtēšanai, ir izmantoti šādi sastopamības biežuma apzīmējumi:

- ļoti bieži (≥ 1/10);

- bieži (≥ 1/100 līdz < 1/10);

- retāk (≥ 1/1000 līdz < 1/100);

- reti (≥ 1/10 000 līdz < 1/1000);

- ļoti reti (< 1/10 000);

- nav zināmi (nevar noteikt pēc pieejamiem datiem).

*Bieži* (*var ietekmēt mazāk nekā 1 cilvēku no 10*): kuņģa‑zarnu trakta traucējumi (piemēram, slikta dūša, vemšana, caureja).

*Sastopamības biežumu nevar noteikt pēc pieejamiem datiem*: paaugstinātas jutības/alerģiskas reakcijas.

Parādoties pirmajām paaugstinātas jutības reakcijas pazīmēm, Canephron apvalkoto tablešu lietošana jāpārtrauc.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV 1003. Tīmekļa vietne: [www.zva.gov.lv](https://www.zva.gov.lv/../). Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt Canephron**

Uzglabāt temperatūrā līdz 30 °C.

Uzglabāt bērniem neredzamā un nepieejamā vietā.

Nelietot šīs zāles pēc derīguma termiņa beigām, kas norādīts uz blistera un kartona kastītes. Derīguma termiņš attiecas uz norādītā mēneša pēdējo dienu.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko Canephron satur**

* ***Aktīvās vielas***

Katra apvalkotā tablete satur:

18 mg augstiņa (*Centaurium erythraea* Rafn s.l.) lakstu (*Centaurii herba*) pulvera;

18 mg lupstāja (*Levisticum officinale* Koch.) sakņu (*Levistici radix*) pulvera;

18 mg rozmarīna (*Rosmarinus officinalis* L.) lapu (*Rosmarini folium*) pulvera.

* Citas sastāvdaļas ir kalcija karbonāts, glikozes sīrups, laktozes monohidrāts, magnija stearāts, kukurūzas ciete, dekstrīns, montānglikola vasks, povidons (K 25, K 30), rīcineļļa, saharoze, šellaka, augstas dispersijas silīcija dioksīds, talks, sarkanais dzelzs oksīds (E172), riboflavīns (E101) un titāna dioksīds (E171).

**Canephron ārējais izskats un iepakojums**

Oranžas, apaļas, abpusēji izliektas apvalkotās tabletes.

Canephron apvalkotās tabletes ir pieejamas blisteros pa 20 tabletēm katrā.

Blisteriem izmantotie materiāli: apakšējā virsmā - alumīnija folija, augšējā virsmā - PVH/PVDH plēve.

Ir pieejami šādi iepakojuma lielumi: 60 un 120 apvalkotās tabletes.

Visi iepakojuma lielumi tirgū var nebūt pieejami.

**Reģistrācijas apliecības īpašnieks un ražotājs**

BIONORICA SE

Kerschensteinerstrasse 11‑15

92318 Neumarkt

Vācija

Tālr.: +49‑9181‑23190

Fakss: +49‑9181‑231265

**Šī lietošanas instrukcija pēdējo reizi pārskatīta** 12/2019.

Sīkāka informācija par šīm zālēm ir pieejama Zāļu valsts aģentūras tīmekļa vietnē [www.zva.gov.lv](http://www.zva.gov.lv).